CELEX: 
Language: lv
Date: 2016-04-05 00:00:00
Title: KOMISIJAS DELEĢĒTĀ REGULA (ES) …/.. ar kuru labo Deleģēto regulu (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regula (ES) Nr. 952/2013 (Kodekss) saskaņā ar Līguma par Eiropas Savienības darbību (LESD) 290. pantu deleģē Komisijai pilnvaras papildināt dažus nebūtiskus Kodeksa elementus. Tādēļ Komisija ir īstenojusi šīs jaunās pilnvaras un 2015. gada 28. jūlijā pieņēmusi Komisijas Deleģēto regulu (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem. Šajā Komisijas deleģētajā regulā paredzēti vispārpiemērojami noteikumi, lai saskaņā ar pilnvaru deleģējumu papildinātu Kodeksa noteikumus  un  nodrošinātu skaidru un pienācīgu Kodeksa piemērošanu. 
            
            
               Pēc Deleģētās regulas (ES) Nr. 2015/2446 stāšanās spēkā tika konstatētas nepareizas savstarpējas atsauces, kas radušās, teksta beidzamās pārskatīšanas laikā pārkārtojot konkrētu noteikumu struktūru. Turklāt tās noteikumos tika konstatēti daži trūkstoši elementi, kas nejauši nebija iekļauti akta tekstā. Šo neprecizitāšu labošana ir ļoti svarīga Komisijai, dalībvalstīm un tirdzniecības aprindām, un tā ir absolūts priekšnoteikums Savienības tiesību aktu muitas jomā pareizai īstenošanai. 
            
            
               Regula (ES) Nr. 952/2013 un Komisijas Deleģētā regula (ES) 2015/2446 tiks piemērotas no 2016. gada 1. maija. Tādēļ ir nepieciešams izdarīt labojumus Deleģētajā regulā (ES) 2015/2446, iespējami drīz aizstājot problemātiskās atsauces un labojot izlaidumus, lai nodrošinātu, ka ir ieviesti Kodeksa un tā īstenošanas noteikumu piemērošanai nepieciešamie noteikumi.  
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Notikusi apspriešanās saskaņā ar Eiropas Parlamenta, Padomes un Eiropas Komisijas kopējās vienošanās par deleģētajiem aktiem 4. punktu.
            
            
               Akta projekts 2016. gada 17. martā Muitas Kodeksa ekspertu grupas sanāksmē tika iesniegts dalībvalstu pārstāvjiem. Dalībvalstis piekrita ierosinātajiem labojumiem.   
            
            
               3.DELEĢĒTĀ AKTA JURIDISKIE ASPEKTI
            
            
               Komisijas Deleģētās regulas (ES) 2015/2446 139. un 141. pants ir jālabo, lai novērstu konstatētos izlaidumus.  
            
            
               Tā kā šīs izmaiņas skar deleģētā akta saturu, piemērots instruments ir Komisijas deleģētā regula, ar ko groza Deleģēto regulu (ES) 2015/2446. To piemēros, ja vien Eiropas Parlaments vai Padome neizteiks iebildumu divu mēnešu laikā ar iespēju šo periodu pagarināt vēl par diviem mēnešiem. 
            
            
                
            
            
               KOMISIJAS DELEĢĒTĀ REGULA (ES) …/..
            
            
               (5.4.2016),
            
            
               ar kuru labo Deleģēto regulu (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu
                  1
               , un jo īpaši tās 160. pantu,
            
            
               tā kā:
            
         
         
            
               (1)Pēc Komisijas Deleģētās regulas (ES) 2015/2446
                  2
                publicēšanas tika konstatētas divas kļūdas. 
            
            
               (2)Pirmā kļūda skar prezumpciju par “muitas deklarāciju”, kas noteikta Deleģētās regulas (ES) 2015/2446 139. pantā, attiecībā uz konkrētiem preču veidiem, kuri minēti minētās deleģētās regulas 136. panta 1. punktā. Bija paredzēts, ka minētā prezumpcija aptver tos pašus preču veidus kā pašlaik piemērojamā Komisijas Regula (EEK) Nr. 2454/93
                  3
               , proti, paletes, konteinerus un transportlīdzekļus, minēto palešu, konteineru un transportlīdzekļu rezerves daļas, palīgierīces un aprīkojumu, personiskās lietošanas priekšmetus un preces sportam, jūrnieku iedzīves priekšmetus izmantošanai uz starptautiskās jūras satiksmes kuģa, medicīnas, ķirurģijas un laboratorijas iekārtas, materiālus glābšanas darbiem, ko izmanto saistībā ar pasākumiem katastrofu seku mazināšanai vai līdzīgās situācijās, kas skar Savienības muitas teritoriju, un pārnēsājamus mūzikas instrumentus, ko uz laiku ieved ceļotāji un ko paredzēts izmantot kā profesionālās darbības piederumus. Deleģētās regulas (ES) 2015/2446 beidzamajā redakcijā tika mainīta 136. pantā uzskaitīto preču secība, savukārt atsauces uz minētajām precēm 139. pantā kļūdas pēc netika atbilstoši atjauninātas. Tādēļ atsauces būtu jālabo.
            
            
               (3)Otrā kļūda skar Deleģētās regulas (ES) 2015/2446 141. panta 1. punktu. Pašlaik piemērojamais Regulas (EEK) Nr. 2452/93 233. panta 1. punkta b) apakšpunkts dod iespēju vairākos konkrētos un ļoti īpašos gadījumos robežas šķērsošanu uzskatīt par pagaidu ievešanas, eksporta vai reeksporta deklarāciju. Kļūdas pēc minētais noteikums nav iekļauts Deleģētajā regulā (ES) 2015/2446, tādēļ konkrētas preces nav iespējams deklarēt, tām vienkārši šķērsojot Savienības muitas teritorijas robežu. Tad, kad tika pieņemta Deleģētā regula (ES) 2015/2446, nebija paredzēts grozīt noteikumu attiecībā uz tiem rīcības veidiem, kurus uzskata par muitas deklarāciju. Tādēļ 141. panta 1. punkts būtu jālabo. 
            
            
               (4)Tādēļ būtu attiecīgi jālabo Deleģētā regula (ES) 2015/2446.
            
            
               (5)Lai Kodeksu varētu piemērot pilnībā, šīs regulas noteikumi būtu jāpiemēro no 2016. gada 1. maija,
            
            
               IR PIEŅĒMUSI ŠO REGULU.
            
            
               1. pants
            
            
               Labojumi Deleģētajā regulā (ES) 2015/2446
            
            
               Deleģēto regulu (ES) 2015/2446 labo šādi:
            
            
               (1)regulas 139. pantu aizstāj  ar šādu: 
            
            
               “1. Ja 136. panta 1. punkta a) līdz d), h) un i) apakšpunktā minētās preces nav deklarētas, izmantojot citus līdzekļus, tās uzskata par deklarētām pagaidu ievešanai saskaņā ar 141. pantu.
            
            
               2. Ja 136. panta 1. punkta a) līdz d), h) un i) apakšpunktā minētās preces nav deklarētas, izmantojot citus līdzekļus, tās uzskata par deklarētām reeksportam saskaņā ar 141. pantu, tādējādi noslēdzot pagaidu ievešanas procedūru.”;
            
            
               (2)regulas 141. panta 1. punktā pievieno šādu d) apakšpunktu:
            
            
               “d)
                     preces vienkārši šķērso Savienības muitas teritoriju jebkurā no šādiem gadījumiem:
            
            
               i)saskaņā ar īpašajiem noteikumiem, kas minēti Kodeksa 135. panta 5. punktā, ir piemērojama atkāpe no pienākuma nogādāt preces uz attiecīgo vietu;
            
            
               ii)preces uzskata par deklarētām reeksportam saskaņā ar šīs regulas 139. panta 2. punktu;
            
            
               iii)preces uzskata par deklarētām eksportam saskaņā ar šīs regulas 140. panta 1. punktu.”.
            
            
            
               2. pants 
            
            
               Stāšanās spēkā
            
         
         
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
            
               To piemēro no 2016. gada 1. maija.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 5.4.2016
            
            
               
                     Komisijas vārdā
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 269, 10.10.2013., 1. lpp.
               
               
                  
                     (2)
                  
                        Komisijas 2015. gada 28. jūlija Deleģētā regula (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (OV L 343, 29.12.2015., 1. lpp.).
               
               
                  
                     (3)
                  
                        Komisijas 1993. gada 2. jūlija Regula (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).